b'\n_START_ARTICLE_\nStart FM\n_START_PARAGRAPH_\nVilniaus universiteto radijas Start FM \xe2\x80\x93 Lietuvos universitetin\xc4\x97 radijo stotis, veikl\xc4\x85 prad\xc4\x97jusi 2005 m. rugs\xc4\x97jo 12 d., transliuojanti ultratrump\xc5\xb3j\xc5\xb3 FM bang\xc5\xb3 94,2 MHz da\xc5\xbeniu Vilniuje ir internetu Lietuvoje bei pasaulyje.\n_START_SECTION_\nIstorija\n_START_PARAGRAPH_\nStart FM \xe2\x80\x93 nekomercin\xc4\x97 - alternatyvi radijo stotis Vilniaus mieste \xe2\x80\x9enuo - iki\xe2\x80\x9c \xc4\xafgyvendinta be komercini\xc5\xb3 r\xc4\x97m\xc4\x97j\xc5\xb3, vien studenti\xc5\xa1ka iniciatyva. Veiklos prad\xc5\xbeioje radijas tur\xc4\x97jo 32 autorines laidas, daugiau nei keturiasde\xc5\xa1imties darbuotoj\xc5\xb3 kolektyv\xc4\x85, sudaryt\xc4\x85 i\xc5\xa1 did\xc5\xbei\xc5\xb3j\xc5\xb3 Vilniaus auk\xc5\xa1t\xc5\xb3j\xc5\xb3 mokykl\xc5\xb3 akademin\xc4\x97s bendruomen\xc4\x97s nari\xc5\xb3, bei 100 000 klausytoj\xc5\xb3 pasiekiamum\xc4\x85, su apytiksle 2000 klausytoj\xc5\xb3 dienos auditorija, kuri\xc5\xb3 10\xc2\xa0% buvo klausytojai internetu._NEWLINE_Nepavykus u\xc5\xbetikrinti darbuotoj\xc5\xb3 motyvacijos, neturint ai\xc5\xa1kios vizijos, misijos bei tiksl\xc5\xb3, 2006 met\xc5\xb3 kovo m\xc4\x97nes\xc4\xaf radijo stoties autorini\xc5\xb3 program\xc5\xb3 transliacijos buvo nutrauktos, o pats darbuotoj\xc5\xb3 kolektyvas suma\xc5\xbe\xc4\x97jo iki vieno \xc5\xbemogaus. Tokios permainos pasirod\xc4\x97 naudingos: radijo stotis pama\xc5\xbeu \xc4\xafgavo savo tikr\xc4\x85j\xc4\xaf format\xc4\x85 \xe2\x80\x93 Vilniaus universiteto radijas Start FM virto pirm\xc4\x85ja bangine ir kol kas vienintele vien nekomercin\xc4\x99 muzik\xc4\x85 grojan\xc4\x8dia radijo stotimi Vilniuje.\n_START_SECTION_\nDabartis\n_START_PARAGRAPH_\nSiekis suburti lietuvi\xc5\xa1k\xc4\x85j\xc4\x85 alternatyvi\xc4\x85j\xc4\x85 scen\xc4\x85 ir klausytojams pristatyti kitok\xc4\xaf po\xc5\xbei\xc5\xabr\xc4\xaf \xc4\xaf muzik\xc4\x85 tapo viena prioritetini\xc5\xb3 veiklos sri\xc4\x8di\xc5\xb3: sulaukta palaikymo ir pritarimo i\xc5\xa1 Vilnius Hardcore, Ferrum.lt bendruomeni\xc5\xb3 nari\xc5\xb3, nepriklausom\xc5\xb3 \xc5\xa1alies \xc4\xafra\xc5\xa1\xc5\xb3 kompanij\xc5\xb3 ir atlik\xc4\x97j\xc5\xb3 bei pavieni\xc5\xb3 radijo klausytoj\xc5\xb3._NEWLINE_Kitas svarbus radijo stoties Start FM siekis \xe2\x80\x93 tai nuolatinis ir efektyvus ry\xc5\xa1ys su Vilniaus universiteto akademine bendruomene. Abipusis bendradarbiavimas vyksta tarp radijo stoties ir Vilniaus universiteto Student\xc5\xb3 atstovyb\xc4\x97s, laikra\xc5\xa1\xc4\x8dio Student\xc5\xb3 Era, didel\xc4\x99 pagalb\xc4\x85 suteikia Vilniaus universiteto b\xc5\xabstas. D\xc4\x97l bendradarbiavimo susitarta su \xc5\xbdurnalistikos institutu._NEWLINE_2007 metais radijo stotis buvo nominuota \xe2\x80\x9eMet\xc5\xb3 specialus apdovanojimas\xe2\x80\x9c kategorijoje, kasmetiniuose Lietuvos alternatyvios muzikos apdovanojimuose._NEWLINE_2008 metais radijas laim\xc4\x97jo \xc5\xa1\xc4\xaf apdovanojim\xc4\x85 u\xc5\xbe tai, kad yra "vienintelis, kurio galima klausytis. "_NEWLINE_2009 metais pradedamos nekomercini\xc5\xb3 koncert\xc5\xb3 transliacijos.\n_START_SECTION_\nLaidos\n_START_PARAGRAPH_\n2007 met\xc5\xb3 sausio 3 d. startavo pirmoji po persitvarkymo muzikin\xc4\x97 - pramogin\xc4\x97 laida \xe2\x80\x9eSkraidantis radijas\xe2\x80\x9c (ved. Fresh Rice Crew), o sausio 15 d. eteryje gyvavim\xc4\x85 prad\xc4\x97jo sunkiosios muzikos laida \xe2\x80\x9eAudrona\xc5\xa1a\xe2\x80\x9c. Be \xc5\xa1i\xc5\xb3 dviej\xc5\xb3, Start FM eteryje dar galima i\xc5\xa1girsti laidas "17 puslapis", "Mikrofonas \xc4\xafjungtas", "LUNI valanda", "P\xc5\xabstry\xc4\x8diai++", "Piet\xc5\xb3 IV", "Atviras galas", "Kosmin\xc4\x97 Odis\xc4\x97ja", "Teigiamos vibracijos", "Limpa" bei "Fishday". Nekomercini\xc5\xb3 koncert\xc5\xb3 transliacijos rengiamos i\xc5\xa1 klub\xc5\xb3 "Bermudai", "XI20", "Mulen Ru\xc5\xbeas", "Mus\xc4\x97", "Balti drambliai"._NEWLINE_Dabar gyvuojan\xc4\x8dios laidos\xc2\xa0: Audrona\xc5\xa1a ( Pirmadieniais nuo 20:00 iki 22:00 valandos)_NEWLINE_Z Karta ( Pirmadieniais nuo 16:00 iki 17:00 valandos)_NEWLINE_Per studento prizm\xc4\x99 ( Antradieniais nuo 11:00 iki 12:00 valandos)_NEWLINE_D\xc4\x97\xc5\xbe\xc4\x97 de\xc5\xbeut\xc4\x97j ( Antradieniais nuo 20:00 iki 22:00 valandos)_NEWLINE_Atmosfera ( Antradieniais nuo 22:00 iki 23:00 valandos)_NEWLINE_Pora \xc5\xbeod\xc5\xbei\xc5\xb3 ( Tre\xc4\x8diadieniais nuo 19:00 iki 21:00 valandos)_NEWLINE_Li\xc5\xabdesys ( Tre\xc4\x8diadieniais nuo 21:00 iki 23:00 valandos)_NEWLINE_J\xc5\xabs\xc5\xb3 l\xc5\xabpimis ( Ketvirtadieniais nuo 15:00 iki 16:00 valandos)_NEWLINE_Mano festivalis ( Ketvirtadieniais nuo 19:00 iki 20:00 valandos)_NEWLINE_Biliet\xc5\xb3 n\xc4\x97ra ( Sekmadieniais nuo 22:00 iki 23:00 valandos)_NEWLINE_Taip pat laisvo eterio metu yra kartojamos ir kitos laidos.'